
LAUSUNTO
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
<RepeatBlock-Dec>Osa I – Vastuuvapauden myöntäminen Euroopan unionin rikosoikeudellisen yhteistyön viraston talousarvion toteuttamisesta varainhoitovuonna 2023
1.	panee merkille tilintarkastustuomioistuimen esittämän tiettyjä seikkoja painottavan kappaleen, joka liittyy tilinpäätökseen; panee merkille Euroopan unionin rikosoikeudellisen yhteistyön viraston (Eurojust) vastauksen ja tarkemmin ottaen sen, että viivästyneiden maksujen suuri määrä johtui teknisistä ongelmista tapahtumien käsittelyssä SUMMAssa, joka on uusi, vielä pilottivaiheessa oleva budjetointi-, kirjanpito- ja varainhoitojärjestelmä; kehottaa Eurojustia toteuttamaan erityistoimenpiteitä maksuviivästysten minimoimiseksi ja sen varmistamiseksi, että järjestelmä otetaan käyttöön kaikilta osin;
2.	panee tyytyväisenä merkille, että vuonna 2023 Eurojustin talousarvio kasvoi 67 miljoonasta eurosta 88 miljoonaan euroon (+31 %) ja henkilöstön määrää lisättiin 285 työntekijästä 298 työntekijään (+5 %); korostaa, että vuonna 2023 Eurojustin käsittelemien tapausten määrä kasvoi 14 prosentilla ja Eurojust käsitteli yli 13 000 tapausta, järjesti 577 koordinointikokousta ja perusti 21 koordinointikeskusta, tarjosi oikeudellista, teknistä, taloudellista ja/tai operatiivista tukea 288 yhteiselle tutkintaryhmälle, edisti eurooppalaisten pidätysmääräysten täytäntöönpanoa 1 259 tapauksessa, auttoi pidättämään yli 4 200 epäiltyä ja takavarikoimaan ja/tai jäädyttämään rikoksella saatuja varoja yli miljardin euron arvosta, laati 1 013 operatiivista tuotosta tapausten tueksi (analyysit, oikeudelliset muistiot jne.) ja mahdollisti eurooppalaisen tutkintamääräyksen käytön 6 299 tapauksessa; panee merkille Eurojustin vastauksen, jossa korostetaan, että virasto on tarkistanut sääntöjen noudattamatta jättämiseen liittyvien tapahtumien rekisteröinti- ja raportointimenettelyä; 
3.	antaa tunnustusta toimille, joilla Eurojust on pyrkinyt digitalisoimaan oikeudenkäyttöä, erityisesti uuden asianhallintajärjestelmän käyttöönotolle Eurojust-asetukseen[footnoteRef:1] tehdyn viimeisimmän muutoksen johdosta ja uuden yhteisten tutkintaryhmien yhteistyöalustan[footnoteRef:2] toteuttamiselle; panee merkille, että Eurojust toimii kolmansien maiden ja kansainvälisten järjestöjen yhteyspisteenä rikosoikeudellisten menettelyjen yhteydessä tehtävien ECRIS-TCN-järjestelmän pyyntöjen osalta; [1:  Euroopan parlamentin ja neuvoston asetus (EU) 2023/2131, annettu 4. lokakuuta 2023, Euroopan parlamentin ja neuvoston asetuksen (EU) 2018/1727 ja neuvoston päätöksen 2005/671/YOS muuttamisesta terroritapauksia koskevan digitaalisen tietojenvaihdon osalta (EUVL L, 2023/2131, 11.10.2023, ELI: http://data.europa.eu/eli/reg/2023/2131/oj).]  [2:  Euroopan parlamentin ja neuvoston asetus (EU) 2023/969, annettu 10. toukokuuta 2023, yhteisten tutkintaryhmien toimintaa tukevan yhteistyöalustan perustamisesta ja asetuksen (EU) 2018/1726 muuttamisesta (EUVL L, 2023/969, 17.5.2023, ELI: http://data.europa.eu/eli/reg/2023/969/oj).] 

4.	korostaa olevan erittäin tärkeää, että Eurojust jatkaa Ukrainan tukemista tutkimalla yhteisen tutkintaryhmän kokoonpanossa Ukrainassa väitetysti tehtyjä kaikkein vakavimpia kansainvälisiä rikoksia, hallinnoimalla kansainvälistä rikosaineistotietokantaa (CICED) kaikkein vakavimpien kansainvälisten rikosten todisteiden säilyttämiseksi, tallentamiseksi ja analysoimiseksi yhdessä turvallisessa keskustietokannassa sekä huolehtimalla siitä, että todisteiden toimittamista ja analysointia varten on käytössä turvallinen digitaalisen tiedon siirtomenetelmä; on tyytyväinen myös siihen, että Eurojustin yhteyteen on perustettu Ukrainaan kohdistuneen hyökkäysrikoksen syytteeseenpanoon liittyvä kansainvälinen keskus (ICPA), ja toteaa, että uuden keskuksen tavoitteena on tukea kansallisia tutkimuksia ja sopia yhteisistä tutkinta- ja syytteeseenpanostrategioista ja osallistua aktiivisesti jäädyttämis- ja takavarikointityöryhmän työhön, jolla pyritään varmistamaan EU:n pakotteiden tehokas täytäntöönpano kaikkialla Euroopan unionissa;
5.	panee tyytyväisenä merkille tiiviin yhteistyön oikeus- ja sisäasioiden virastojen kanssa, erityisesti uudesta työjärjestelystä sopimisen Euroopan petostentorjuntaviraston (OLAF) kanssa, 15 käynnistettyä uutta tutkintaa, joissa Eurojust tuki Euroopan syyttäjänvirastoa (EPPO), sekä 42 tapausta, joissa Eurojust tekee yhteistyötä Euroopan unionin lainvalvontayhteistyöviraston (Europol) kanssa; korostaa Europolin ja Eurojustin käynnistäneen pilottihankkeen, joka koskee järjestelmällistä ja strukturoitua tietojenvaihtoa yhteyksien havaitsemiseksi ja jota tarkastellaan uudelleen vuoden 2024 ensimmäisellä puoliskolla; suhtautuu myönteisesti Eurojustin ja OLAFin toimintasuunnitelmaan 2022–2023 Euroopan unionin taloudellisiin etuihin vaikuttavien rikosten torjumiseksi;
6.	panee tyytyväisenä merkille, että Eurojust jatkaa komission tukemista unionin ja 13 kolmannen maan välillä Eurojust-yhteistyötä koskevista kansainvälisistä sopimuksista käytävien neuvottelujen uudelleentarkastelussa, ja toteaa komission osallistuvan neuvotteluihin EU:n puolesta.
Osa II – Vastuuvapauden myöntäminen Euroopan unionin perusoikeusviraston talousarvion toteuttamisesta varainhoitovuonna 2023
1.	panee merkille tilintarkastustuomioistuimen huomautuksen, jonka mukaan toimintamenojen siirrot olivat jatkuvasti suuria, ja toteaa, että vuonna 2023 käytettävissä olleista maksusitoumusmäärärahoista 6,4 miljoonaa euroa (23 prosenttia) siirrettiin vuodelle 2024; panee merkille, että toimintamenojen siirtojen osuus on pienempi kuin vuonna 2022, jolloin se oli 26 prosenttia; on tyytyväinen siihen, että tilintarkastustuomioistuimen mukaan Euroopan unionin perusoikeusviraston varainhoitovuodelta 2023 annetun tilinpäätöksen perustana olevat toimet olivat kaikilta olennaisilta osiltaan lailliset ja sääntöjenmukaiset; korostaa, että perusoikeusviraston vuoden 2023 talousarvio oli 34 miljoonaa euroa; panee jälleen huolestuneena merkille, että perusoikeusviraston rahoitus- ja henkilöresurssit ovat edelleen rajalliset; on tyytyväinen siihen, että perusoikeusvirasto pystyi saavuttamaan tavoitteensa ja toteuttamaan vuotuisessa työohjelmassaan kaavaillut toimet henkilö- ja taloudellisten resurssien jatkuvasta riittämättömyydestä huolimatta; panee merkille, että sen itse tai yhdessä muiden kanssa järjestämien kokousten ja tapahtumien määrä oli 421, kun tavoitteeksi oli asetettu 260, ja että erilaisia viestintämateriaaleja tuotettiin 1 809 kappaletta, kun tavoitteeksi oli asetettu 250; panee tyytyväisenä merkille, että perusoikeusviraston toteutuman taso on erittäin korkea, yli 99 prosenttia; katsoo sen olevan tärkeä varainhoidon moitteettomuutta ja talousarvioperiaatteiden noudattamista mittaava indikaattori; pitää myönteisenä yhteistyötä muiden EU:n virastojen ja elinten ja kansalaisyhteiskunnan kanssa perusoikeuksien noudattamisen varmistamiseksi;
2.	korostaa perusoikeusviraston tehtävää Euroopan unionin perusoikeuskirjassa vahvistettujen perusoikeuksien ja oikeusvaltioperiaatteen keskeisenä valvojana ja kiittää perusoikeusvirastoa sen tuesta työlle, jolla varmistetaan perusoikeuksien kunnioittaminen, suojelu ja toteutuminen tasa-arvoa ja syrjinnän torjumista koskevassa EU:n voimassa olevassa lainsäädännössä ja politiikassa, kuten rasismin, antisemitismin ja islamofobian torjuntaa koskevassa EU:n lainsäädännössä ja politiikassa, tuetaan tasa-arvotietojen keruuta sekä tasa-arvoa ja rasismintorjuntaa koskevien strategioiden, kuten romaneja koskevien kansallisten strategiakehysten, täytäntöönpanoa ja osallistutaan hlbtiq-henkilöiden tasa-arvoa koskevan strategian 2020–2025 väliarviointiin ja kansalaisyhteiskunnan ja vaarassa olevien ihmisoikeuksien puolustajien suojeluun sekä tuetaan uhrien oikeuksia koskevan direktiivin, rasismintorjunnan toimintasuunnitelman ja antisemitismin torjumista ja juutalaisen elämäntavan vaalimista koskevan EU:n strategian tarkistamista ja neuvotaan perusoikeuksien noudattamisessa tekoälyjärjestelmiä kehitettäessä ja käytettäessä sekä EU:n varoja täytäntöönpantaessa ja käytettäessä;
3.	tuo esiin perusoikeusviraston ohjauksen ja toiminnan turvapaikka-, muuttoliike-, raja- ja yhteentoimivuusasioissa ja toteaa, että se panosti erittäin paljon perusoikeuksiin, jäsenvaltioiden kansainvälisiin velvoitteisiin ja tätä osa-aluetta koskevaan EU:n ihmisoikeuslainsäädäntöön muun muassa tekemällä Euroopan unionin turvapaikkaviraston (EUAA) kanssa yhteistyötä, jolla pyritään lisäämään ymmärtämystä kansainvälistä suojelua unionissa hakevia, ilman huoltajaa olevia lapsia avustavien edunvalvojien ja laillisten edustajien merkityksestä ja lisäämään Europolin henkilöstölle annettavaa koulutusta, jolla parannetaan tietoisuutta ja ymmärtämystä perusoikeusnäkökohdista asiaankuuluvissa operatiivisissa yhteyksissä; panee tyytyväisenä merkille perusoikeusviraston oikeaan aikaan antaman panoksen tilapäistä suojelua koskevan direktiivin täytäntöönpanoon Ukrainasta pakenevien pakolaisten tapauksessa sekä sen panoksen pitkäaikaista oleskelua koskevan unionin lainsäädännön täytäntöönpanoon liittyvien haasteiden ja viisumisäännöstön puutteiden yksilöimiseen, kuten myös perusoikeusviraston esittämän luettelon toimista, joita unioni ja sen jäsenvaltiot voivat toteuttaa kuolemantapausten vähentämiseksi merellä; 
4.	on tyytyväinen perusoikeusviraston panokseen eurooppalaisesta raja- ja merivartiostosta annetun asetuksen[footnoteRef:3] arviointiin, osallistumiseen Euroopan raja- ja merivartioviraston (Frontex) hallintoneuvoston kokouksiin ja perusoikeuksia käsittelevän Frontexin neuvoa-antavan ryhmän puheenjohtajuuteen sekä yhteistyöhön Frontexin perusoikeustoimiston kanssa;  [3:  Euroopan parlamentin ja neuvoston asetus (EU) 2019/1896, annettu 13. marraskuuta 2019, eurooppalaisesta raja- ja merivartiostosta sekä asetusten (EU) N:o 1052/2013 ja (EU) 2016/1624 kumoamisesta (EUVL L 2019/1896, 14.11.2019, s. 2019, ELI: http://data.europa.eu/eli/reg/2019/1896/oj).] 

5.	panee tyytyväisenä merkille, että perusoikeusvirasto tarjosi perusoikeusanalyyseja ja ‑asiantuntemusta tukeakseen EU:n muiden oikeus- ja sisäasioiden virastojen toimintaa ja työtä, ja toteaa, että näitä virastoja olivat muun muassa turvapaikkavirasto, Frontex, Europol, vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaava Euroopan unionin virasto (eu-LISA) ja Euroopan unionin lainvalvontakoulutusvirasto (CEPOL); panee tyytyväisenä merkille perusoikeusviraston vuonna 2023 toteuttamat toimet, joilla se on edistänyt perusoikeuksien kunnioittamista muun muassa antamalla ohjeita EU:n varoista ja käsittelemällä uusien teknologioiden aiheuttamia haasteita; kehottaa perusoikeusvirastoa määrittämään, millä tavalla oikeusvaltioperiaate ja perusoikeudet liittyvät erottamattomasti toisiinsa ja miten sen työ voitaisiin yhdistää Euroopan komission oikeusvaltiota koskevan vuosikertomuksen puitteissa tekemään työhön tai miten sitä voitaisiin kehittää synergiassa sen kanssa; 
6.	panee tyytyväisenä merkille perusoikeusviraston yhteistyön Euroopan unionin kyberturvallisuusviraston (ENISA) kanssa yksityisyydensuojan ja tietosuojan turvaamiseksi kyberturvallisuusaloitteissa koko niiden kehittämisen ja täytäntöönpanon ajan sekä yhteistyön eu-LISAn kanssa sen varmistamiseksi, että tietojärjestelmien suunnittelussa ja käytössä noudatetaan perusoikeusnormeja.
Osa III – Vastuuvapauden myöntäminen Euroopan unionin turvapaikkaviraston talousarvion toteuttamisesta varainhoitovuonna 2023
1.	toteaa, että vuonna 2023 tehtiin yli 1,1 miljoonaa kansainvälistä suojelua koskevaa hakemusta (+18 prosenttia vuoteen 2022 verrattuna) ja 29 EU+ -maassa tehtiin yli miljoona tilapäisen suojelun myöntämistä koskevaa päätöstä; korostaa, että Euroopan unionin turvapaikkavirasto on antanut jäsenvaltioille tähän merkittävää tukea[footnoteRef:4]; kehottaa myöntämään turvapaikkavirastolle asianmukaisen rahoituksen erityisesti, jos sille annettuja tehtäviä lisätään merkittävästi muuttoliike- ja turvapaikkasopimuksen täytäntöönpanon yhteydessä; [4:  EU+ -maihin kuuluvat Euroopan unionin jäsenvaltiot sekä Schengenin säännöstöön osallistuvat maat.] 

2.	panee merkille, että turvapaikkaviraston vuoden 2023 talousarvio kasvoi 208 miljoonasta eurosta 228 miljoonaan euroon (+10 %) ja sen henkilöstöä lisättiin 519 työntekijästä 529 työntekijään (+2 %); huomauttaa tilintarkastustuomioistuimen todenneen vuosien 2017 ja 2020 kertomuksissaan, että turvapaikkaviraston sopimukset tilojen vuokraamisesta Lesboksella ja Roomassa olivat sääntöjenvastaisia riittämättömän kilpailun ja taloudellisuuden periaatteen noudattamatta jättämisen vuoksi, minkä johdosta kaikki näiden sopimusten perusteella myöhemmin suoritetut maksut olivat sääntöjenvastaisia; palauttaa mieliin tilintarkastajien huomion siitä, että vuoteen 2023 mennessä näitä sääntöjenvastaisia maksuja oli tehty yhteensä 123 800 euron edestä;
3.	on tyytyväinen siihen, että turvapaikkavalmiushenkilöiden luettelo saatiin otettua käyttöön ja että siinä oli vuoden 2023 loppuun mennessä lähes 350 asiantuntijaa; pitää valitettavana, että koska asiantuntijoiden nimeäminen viivästyi joissakin jäsenvaltioissa, suunniteltua 500 asiantuntijan tavoitetta ei ole vielä saavutettu; kehottaa jäsenvaltioita noudattamaan kansallisia asiantuntijoita koskevia velvoitteitaan, jotta turvapaikkaviraston ei tarvitsisi turvautua ulkopuolisiin toimeksisaajiin;
4.	toteaa tyytyväisenä, että turvapaikkaviraston ensimmäinen perusoikeusvastaava aloitti tehtävässään 16. toukokuuta 2023; arvostaa sitä, että on perustettu näkyvä ja helppokäyttöinen valitusmekanismi, jonka perusoikeusvastaava on kehittänyt komissiota ja neuvoa-antavaa ryhmää kuullen;
5.	suhtautuu myönteisesti turvapaikkaviraston ulkoisen yhteistyön tarkistetun strategian[footnoteRef:5] ja haavoittuvuutta koskevan strategian[footnoteRef:6] hyväksymiseen; korostaa, että molempien olisi toimittava takeena siitä, että EU+ -maiden turvapaikka- ja vastaanottojärjestelmät suojelevat perusoikeuksia;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf ] 

6.	arvostaa turvapaikkaviraston digitalisoinnin edistämiseksi toteuttamia toimia, joiden joukossa on turvapaikkamenettelyihin ja vastaanottojärjestelmiin liittyvää digitaalista innovointia koskevan strategian[footnoteRef:7] hyväksyminen; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf ] 

7.	panee tyytyväisenä merkille, että turvapaikkavirasto järjesti tuhat koulutustilaisuutta ja että koulutuksen käyneiden turvapaikka- ja vastaanottoviranomaisten palveluksessa olevien virkailijoiden ja kansalaisyhteiskunnan toimijoiden määrä kasvaa jatkuvasti (kasvua 6 prosenttia vuoteen 2022 verrattuna); pitää myönteisenä eurooppalaisen turvapaikka-alan koulutusohjelman kehittämistä edelleen ja toteaa siihen sisältyvän esimerkiksi sukupuolistunutta väkivaltaa, haavoittuvuutta ja turvapaikkamenettelyssä olevien lasten tilannetta koskevia koulutusmoduuleja;
8.	kehottaa viime vuoden tapaan turvapaikkavirastoa pitämään parlamentin säännöllisesti ajan tasalla kaikista OLAFin tutkimuksista.
Osa IV – Vastuuvapauden myöntäminen vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan Euroopan unionin viraston talousarvion toteuttamisesta varainhoitovuonna 2023
1.	pitää valitettavana, että sääntöjenvastaisten menojen kokonaismäärä vuonna 2023 oli 12,6 miljoonaa euroa, joka on 3,2 prosenttia käytettävissä olleiden maksumäärärahojen kokonaismäärästä, ja toteaa, että määrä ylitti tarkastuksessa asetetun olennaisuusrajan, minkä vuoksi tilintarkastustuomioistuin esitti varauman sisältävän lausunnon maksujen laillisuudesta ja sääntöjenmukaisuudesta; kehottaa vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavaa Euroopan unionin virastoa (eu-LISA) laatimaan pikaisesti korjaavia toimia koskevan yksityiskohtaisen suunnitelman, joka sisältää sääntöjenvastaisten menojen poistamista koskevan aikataulun ja tiedot siitä, miten se kantaa vastuunsa näistä menoista; kehottaa eu-LISAa tiedottamaan tilintarkastustuomioistuimelle säännöllisesti edistymisestä korjaavia toimia koskevan suunnitelman täytäntöönpanossa;
2.	panee huolestuneena merkille tilintarkastustuomioistuimen esittämän tilinpäätökseen liittyvän tiettyjä seikkoja painottavan kappaleen, joka koskee kahta voimassa olevaa puitesopimusta; ilmaisee jälleen huolensa siitä, että useiden tilintarkastustuomioistuimen aiempina vuosina esittämien huomautusten käsittely on yhä kesken; kehottaa eu-LISAa ottamaan tilintarkastustuomioistuimen huomautukset huomioon ja tehostamaan korjaavien toimien täytäntöönpanoa kaikissa jäljellä olevissa tapauksissa, joissa sääntöjä ei ole noudatettu, ja raportoimaan saavutetusta edistyksestä vastuuvapauden myöntävälle viranomaiselle;
3.	panee merkille eu-LISAn pyrkimykset saavuttaa yhtenäisessä ohjelma-asiakirjassa 2023–2025 vuodeksi 2023 asetetut tavoitteet; panee tyytyväisenä merkille, että uudistettu Schengenin tietojärjestelmä (SIS) saatiin maaliskuussa pantua kaikilta osin täytäntöön ja että Kypros integroitiin onnistuneesti SIS-järjestelmään heinäkuussa 2023 ja Kroatia viisumitietojärjestelmään (VIS);
4.	panee merkille uuden yhteentoimivuutta koskevan etenemissuunnitelman; pitää valitettavana, että EU:n tietojärjestelmien käyttöönoton ja yhteentoimivuuden aikataulua jouduttiin muuttamaan, koska rajanylitystietojärjestelmän (EES), Euroopan matkustustieto- ja -lupajärjestelmän (ETIAS) ja kolmansien maiden kansalaisia koskevan eurooppalaisen rikosrekisteritietojärjestelmän (ECRIS-TCN) kehittämistyössä on ollut viivästyksiä; kehottaa eu-LISAa asettamaan etusijalle näiden tietojärjestelmien nopean täytäntöönpanon ja asettamaan uuden tarkan päivämäärän, jona niiden toiminta alkaa; korostaa, että nopea, tehokas ja luotettava tietojenvaihto on ratkaisevan tärkeää unionin vapauden, turvallisuuden ja oikeuden alueen ylläpitämiseksi ja vahvistamiseksi;
5.	pitää myönteisenä sitä, että eu-LISA keskittyi myös kyberturvallisuuteen ja kyberuhkien torjuntaan, ja erityisesti sitä, että se hoiti tarvittavat valmistelut uusista tietoturvaa ja kyberturvallisuutta koskevista unionin asetuksista johtuvien velvoitteiden noudattamista varten; korostaa, että eu-LISA käyttää ja ylläpitää turvallisuuden seuranta‑alustaa, kyberturvallisuuspoikkeamia koskevaa suunnitelmaa, poikkeamien käsittelyn käsikirjoja ja ympärivuorokautisia päivystysjärjestelyjä, joilla varmistetaan kyberuhkien nopea tunnistaminen ja niihin reagoiminen; suhtautuu myönteisesti eu-LISAn rooliin virastojen välisten kyberturvallisuusharjoitusten tukemisessa yhteistyössä oikeus- ja sisäasioiden virastojen verkoston (JHAAN) kanssa; 
6.	panee tyytyväisenä merkille, että eu-LISA aloitti valmistelut e-CODEX-järjestelmän (e-Justice Communication through Online Data Exchange) operatiivisen hallinnoinnin ottamiseksi vastuulleen ja että se myös aloitti valmistelut yhteisten tutkintaryhmien yhteistyöalustan suunnittelemiseksi ja kehittämiseksi, jotta voidaan tarjota turvallinen sähköinen tietojenvaihto rajat ylittävää rikostutkintaa varten; panee merkille hallintoneuvoston ja neuvoa-antavien ryhmien edustajien eturistiriitojen ehkäisemistä ja hallintaa koskevien sääntöjen tarkistamisen.

Osa V – Vastuuvapauden myöntäminen Euroopan raja- ja merivartioviraston talousarvion toteuttamisesta varainhoitovuonna 2023
1.	panee merkille palautusten määrän huomattavan kasvun ja toteaa, että Euroopan raja- ja merivartiovirasto (Frontex) ylitti 20 000 palautuksen tavoitteensa, sillä se avusti yhteensä 39 239 palautuksessa; panee merkille myös vapaaehtoisissa paluissa tapahtuneen huomattavan, 87 prosentin lisäyksen ja pakkokeinoin suoritettavien maasta poistamisten lisääntymisen 20 prosentilla vuoteen 2022 verrattuna; pitää myönteisenä jäsenvaltioille annettavaa tehostettua tukea palauttamisen ja saapumisen jälkeisissä tilanteissa, sillä Frontex ylitti yhteisessä uudelleenkotouttamisjärjestelmässä 5 000 tapauksen tavoitteensa ja hoiti onnistuneesti 6 438 tapausta vuonna 2023;
2.	panee merkille kolmansien maiden kanssa tehtävän yhteistyön asteittaisen laajentamisen vuoden 2023 aikana, ja toteaa, että siihen kuului erilaisia toimia, kuten tutustumis- ja tunnistamiskäyntejä ja työpajoja, ja että yhteistyön vahvistamiseen pyritään yhteensä 36 aloitteella;
3.	korostaa, että Frontex on keskeinen toimija unionin ulkorajojen suojelemisessa, joka on sen päätehtävä; toteaa, että Frontexilla on myös keskeinen rooli etsintä- ja pelastusoperaatioissa, sillä sen meri- ja ilmavoimavaroja käytettiin yhteisissä operaatioissa 785 tapauksessa, joissa oli osallisena 43 508 muuttajaa, mikä tuo hyvin esiin Frontexin humanitaarisiin toimiin antaman ratkaisevan panoksen; panee huolestuneena merkille, että Statistan arvion mukaan Välimeren ylityksessä kuoli 3 105 muuttajaa vuonna 2023; korostaa tarvetta lisätä toimia ihmisten salakuljetuksen ja ihmiskaupan ehkäisemiseksi;
4.	tuo esiin selvän edistymisen perusoikeustavoitteiden täytäntöönpanossa, kuten käynnissä olevan perusoikeuksia koskevan toimintasuunnitelman täytäntöönpanon ja riippumattoman arvioinnin siitä, noudattaako Frontex perusoikeuskehystä eurooppalaisesta raja- ja merivartiostosta annetun asetuksen mukaisesti; on tyytyväinen, että Frontex on toteuttanut aktiivisia jatkotoimia perusoikeuksiin liittyvien valitusten johdosta, ja toteaa, että suurin osa valituksista jätettiin tutkimatta; korostaa, että on tärkeää tehdä tiivistä yhteistyötä kansallisten viranomaisten kanssa, jotta varmistetaan asianmukaisten jatkotoimien toteuttaminen perusoikeuksien loukkauksia koskevien väitteiden johdosta kansallisten perusoikeusmekanismien mukaisesti; korostaa, että Frontexin viranhaltijoiden on vältettävä osallistumista toimiin, jotka voisivat suoraan tai välillisesti loukata perusoikeuksia; pitää myönteisenä Frontexin vahvempaa sitoutumista avoimuuteen ja vastuuvelvollisuuteen; korostaa, että operaatioiden jälkeisestä tilanteesta on saatava tarkempaa tietoa;
5.	kannattaa Frontexin jatkuvia toimia perusoikeusvastaavansa valmiuksien vahvistamiseksi ja panee merkille, että vuonna 2023 sen palvelukseen otettiin 46 perusoikeusvalvojaa; korostaa olevan tärkeää pitää huolta siitä, että kaikki perusoikeusvalvojat otetaan palvelukseen AD-palkkaluokkaan, jotta voidaan edelleen vahvistaa heidän valmiuksiaan ja riippumattomuuttaan; toteaa, että Frontex on toteuttanut merkittäviä toimia perusoikeusvastaavan lausuntojen johdosta erityisesti sukupuolten tasa‑arvon valtavirtaistamisen ja ihmiskaupan kaltaisissa kysymyksissä;
6.	panee tyytyväisenä merkille, että useimmat perusoikeustavoitteet saavutettiin vuonna 2023, mikä osaltaan vahvisti Frontexin operaatioihin sovellettavaa lähestymistapaa ja perusti sen vankemmin oikeuksiin; pitää valitettavana, ettei kaikkien perusoikeusvastaavan antamien lausuntojen johdosta ole toteutettu konkreettisia toimia, vaikka Frontexin pääjohtaja onkin antanut viralliset vastaukset, ja kehottaa siksi keskittymään jatkossakin tällaisten perusoikeusvastaavan suosituksiin perustuvien konkreettisten toimien täytäntöönpanoon ja vahvistamaan edelleen Frontexin ihmisoikeuskehystä;
7.	panee merkille vuonna 2023 vastaanotetut 217 ilmoitusta perusoikeuksien väitettyä rikkomista koskevista tapauksista, toimitetut 104 kertomusta vakavista erityistapahtumista, joista 48 liittyi perusoikeuksiin, ja Frontexin valitusmekanismin kautta vastaanotetut 67 valitusta, tutkimuksen käynnistämisen 55:stä vakavasta erityistapahtumasta vuonna 2023 ja sen, että 39 vakavan erityistapahtuman käsittely lopetettiin, vaikka niistä lähes 50 prosentissa todettiin perusoikeuksien loukkauksia todennäköisesti tapahtuneen; toteaa, että suoritetuissa tutkimuksissa korostuu myös Frontexin sitoutuminen avoimuuteen, vastuuvelvollisuuteen ja jatkuvaan parantamiseen;
8.	kehottaa Frontexia huolehtimaan viipymättä siitä, että kaikki unionin tarkastus- ja valvontaelinten suositukset pannaan kaikilta osin täytäntöön, ja mainitsee näistä erityisesti OLAFin ja Euroopan parlamentin Frontexin valvontatyöryhmän, Euroopan oikeusasiamiehen, tilintarkastustuomioistuimen sekä operaatioiden perusoikeudellisia ja oikeudellisia toiminnallisia näkökohtia käsittelevän Frontexin työryhmän suositukset;
9.	panee huolestuneena merkille, että tilintarkastustuomioistuin on vuodesta 2018 lähtien tuonut esiin Frontexin määrärahoihin liittyvien siirtojen ja peruutusten suuren määrän ja että tilanne oli sama vuonna 2023; panee lisäksi merkille, että Frontexilla on edelleen vaikeuksia saavuttaa sen henkilöstötaulukossa määritettyä toimien vaadittua täyttöastetta ja että tilanne on jatkunut ainakin vuodesta 2018 saakka; kehottaa kiinnittämään huomiota tilintarkastustuomioistuimen pitkäaikaiseen huoleen siitä, ettei Frontexilla ole palvelukseenottomenettelyissään käytössä sääntöjä ilmoitettujen eturistiriitojen varalle;
10.	panee merkille tilintarkastustuomioistuimen vuonna 2022 antaman tileihin liittyvän ja tiettyjä seikkoja painottavan kappaleen, joka koskee Schengenin säännöstöön osallistuvien maiden rahoitusosuuksien laskentaa; panee merkille Frontexin vastauksen, jonka mukaan näissä laskelmissa noudatettiin hallintoneuvoston ja komission hyväksymiä vakiintuneita käytäntöjä; kehottaa komissiota tarkistamaan näitä sopimuksia, jotta unionille ja sen virastoille maksettavien rahoitusosuuksien vahvistamismenetelmästä saadaan johdonmukaisempi;
11.	toteaa, että komission puheenjohtaja Ursula von der Leyen antoi heinäkuussa 2024 lausunnon, jonka mukaan Frontexilla on hyvät valmiudet nostaa henkilöstömääränsä 30 000 työntekijään, ja kehottaakin komissiota toimimaan lausunnon mukaisesti, kun otetaan huomioon vaikea muuttoliikekriisi, varsinkin tilanne muuttoliike- ja turvapaikkasopimuksen voimaantulon jälkeen, ja Venäjän ja Valko-Venäjän hybridioperaatiot; korostaa, että henkilömäärän kasvattaminen parantaisi merkittävästi Frontexin valmiuksia reagoida muuttovirtoihin ja hallita niitä ja varmistaa turvallisuus ja perusoikeuksien kunnioittaminen unionin ulkorajoilla ja siten vankistaa sen keskeistä merkitystä unionin laajemmassa muuttoliikestrategiassa; kehottaa komissiota toteuttamaan tarvittavat toimet, joilla Frontexille tarjotaan nykyisen geopoliittisen tilanteen ja salakuljetuksen torjunnan kannalta riittävät resurssit.
Osa VI – Vastuuvapauden myöntäminen Euroopan unionin lainvalvontakoulutusviraston talousarvion toteuttamisesta varainhoitovuonna 2023
1.	toteaa, että Euroopan unionin lainvalvontakoulutusvirasto (CEPOL) on tehostanut toimiaan tarjotakseen kattavan koulutuskokonaisuuden Euroopan monialaisen rikosuhkien torjuntafoorumin (EMPACT) kaikilla aloilla; panee merkille, että vakava järjestäytynyt rikollisuus ja kyberrikollisuus olivat suosituimpia aiheita ja niitä käsittelevän koulutuksen kävi lähes 62 prosenttia kaikista osallistujista vuonna 2023; korostaa, että tarkastaessaan matkan- ja tapahtumanjärjestämispalveluja koskevan puitesopimuksen nojalla tehtyjä maksuja tilintarkastustuomioistuin havaitsi, että CEPOL seurasi sopimusten hyödyntämistä pikemminkin maksujen kuin talousarviositoumusten tasolla; on tilintarkastustuomioistuimen kanssa samaa mieltä siitä, ettei tämä ole EU:n varainhoitoasetuksen 111 artiklan mukaista;
2.	panee tyytyväisenä merkille, että CEPOL julkaisi vuosia 2022–2025 koskevien EU:n strategisten koulutustarpeiden arvioinnista välitarkastelun, jossa yksilöidään uusia lainvalvontaviranomaisten strategisia ja EU:n tason koulutustarpeita;
3.	pitää myönteisenä, että CEPOL jatkoi kyberkoulutuskokonaisuuden tarjoamista viraston kyberrikollisuusakatemian kautta; on tyytyväinen siihen, että täsmäkoulutukset paransivat kyberrikollisuutta koskevaa tietämystä ja Euroopan kybervalmiuksia lasten seksuaalisen hyväksikäytön, verkkohuijausten ja kyberhyökkäysten torjunnan alalla ja että CEPOL kehitti kaikkien aikojen ensimmäisen tekoälyä käsittelevän työpajansa;
4.	pitää valitettavana, että perusoikeuksien ja tietosuojan alan koulutukset vähenivät vuonna 2023 (19 koulutusta, joissa 2 063 osallistujaa) vuoteen 2022 nähden (30 koulutusta, joissa 4 014 osallistujaa); korostaa, että CEPOLin keskeisenä tavoitteena on tukea, kehittää, toteuttaa ja koordinoida lainvalvontaviranomaisille tarkoitettua koulutusta kiinnittäen erityistä huomiota ihmisoikeuksien ja perusvapauksien suojeluun lainvalvonnassa; panee samalla merkille, että osallistujien kokonaismäärä kasvoi 46 431:een; kehottaa CEPOLia tekemään näihin koulutustarpeisiin liittyvän täytäntöönpanon suunnittelusta ja seurannasta läpinäkyvämpää, etenkin vastattaessa uusiin haasteisiin, kuten teknologian kasvavaan merkitykseen lainvalvonnassa.
Osa VII – Vastuuvapauden myöntäminen Euroopan huumausaineiden ja niiden väärinkäytön seurantakeskuksen talousarvion toteuttamisesta varainhoitovuonna 2023
1.	toteaa, että Euroopan unionin huumausainevirastoa (EUDA) koskeva uusi asetus[footnoteRef:8] tuli voimaan 1. heinäkuuta 2023 ja että tällä asetuksella kumottiin ja korvattiin Euroopan huumausaineiden ja niiden väärinkäytön seurantakeskusta (EMCDDA) koskeva asetus[footnoteRef:9], ja suhtautuu myönteisesti EUDAn uuteen, laajempaan toimeksiantoon; muistuttaa, että EUDA‑asetuksella pyritään käsittelemään huumausaineilmiötä kokonaisvaltaisella ja näyttöön perustuvalla tavalla, ja kehottaa virastoa huolehtimaan siitä, että sen uusi toimeksianto pannaan kaikilta osin täytäntöön; panee merkille, että EMCDDA:n vuoden 2023 talousarvio kasvoi 26 miljoonasta eurosta 29 miljoonaan euroon (+13 %) ja sen henkilöstöä vähennettiin 110 työntekijästä 101 työntekijään (-1 %); [8:  Euroopan parlamentin ja neuvoston asetus (EU) 2023/1322, annettu 27. kesäkuuta 2023, Euroopan unionin huumevirastosta (EUDA) ja asetuksen (EY) N:o 1920/2006 kumoamisesta (EUVL L, 2023/1322, 30.6.2023, ELI: http://data.europa.eu/eli/reg/2023/1322/oj). ]  [9:  Euroopan parlamentin ja neuvoston asetus (EY) N:o 1920/2006, annettu 12. joulukuuta 2006, Euroopan huumausaineiden ja niiden väärinkäytön seurantakeskuksesta (EUVL L, 1920/2006, 27.12.2006, ELI: http://data.europa.eu/eli/reg/2006/1920/oj).] 

2.	pitää myönteisenä EMCDDA:n panosta Euroopan monialaiseen rikosuhkien torjuntafoorumiin (EMPACT) ja vakavaa järjestäytynyttä kansainvälistä rikollisuutta koskevan EU:n toimintapoliittisen syklin operatiivisiin toimintasuunnitelmiin; arvostaa EMCDDA:n antamaa panosta EU:n uuteen etenemissuunnitelmaan huumekaupan ja rikollisverkostojen torjunnan tehostamiseksi[footnoteRef:10];  [10:  https://ec.europa.eu/commission/presscorner/detail/en/ip_23_4981 ] 

3.	on tyytyväinen EMCDDA:n jatkuviin toimiin EU:n varhaisen varoituksen järjestelmän täytäntöönpanemiseksi yhteistyössä jäsenvaltioissa toimivien kumppaneiden kanssa; panee merkille, että uusia psykoaktiivisia aineita ilmoitettiin 26 kappaletta ja että tällä hetkellä seurataan yhteensä noin 950:tä psykoaktiivista ainetta; on tyytyväinen viraston julkaisemiin teknisiin raportteihin;
4.	toteaa, että vuonna 2023 EMCDDA tuotti 30 tieteellistä ja institutionaalista julkaisua ja myös laati yksin tai muiden kanssa 14 tieteellistä artikkelia ja kirjan lukua, ja arvostaa viraston tarjoamaa tieteellistä ja näyttöön perustuvaa asiantuntemusta;
5.	panee tyytyväisenä merkille Euroopan huumeraportin 2023, joka julkaistiin digilähtöisenä ja modulaarisena, sekä amfetamiinia ja kannabista koskevien moduulien käyttöönoton EMCDDA:n ja Europolin yhteisessä raportissa EU:n huumemarkkinoista (EU Drug Markets: In-depth Analysis);
6.	panee tyytyväisenä merkille, että EMCDDA antoi kansallisille poliittisille päättäjille säännöllistä ja arvokasta tukea ja tietoa huumausainepolitiikoista ja koordinoi valmistelevia tieteellisiä arviointeja huumausaineisiin liittyvistä haitoista ja haittojen hoidoista ja vähentämisestä; korostaa, että on tärkeää jatkaa tätä keskeistä työtä, jotta voidaan vastata muuttuviin suuntauksiin ja haasteisiin, ja kehottaa vahvistamaan näitä toimia entisestään edistämällä tiiviimpää yhteistyötä jäsenvaltioiden kanssa ja varmistamalla, että tulokset levitetään asianmukaisesti laajemmalle yleisölle, myös terveydenhuollon ammattilaisille ja suurelle yleisölle;
7.	tuo esiin, että EMCDDA antoi koulutusta yli 3 300:lle huumausaineiden parissa työskentelevälle ammattilaiselle, kuten terveydenhuollon työntekijöille, lainvalvontaviranomaisille ja poliittisille päättäjille unionissa ja sen ulkopuolella, ja että EMCDDA:n järjestämiin kahdeksaan verkkoseminaariin osallistui noin 4 800 ammattilaista; suhtautuu myönteisesti muiden virastojen kanssa tehtävään yhteistyöhön.
Osa VIII – Vastuuvapauden myöntäminen Euroopan unionin lainvalvontayhteistyöviraston talousarvion toteuttamisesta varainhoitovuonna 2023
1.	on huolissaan tilintarkastustuomioistuimen havainnosta, joka koski toimien laillisuutta ja sääntöjenmukaisuutta erään jäsenvaltion poliisivoimien toiminnan rahoittamiseen jäsenvaltiossa annetun toiminta-avustuksen yhteydessä; toteaa tilintarkastustuomioistuimen katsoneen, että osa 279 000 euron avustuksesta oli sääntöjenvastainen; korostaa, että Euroopan unionin lainvalvontayhteistyövirasto (Europol) yksilöi tilintarkastustuomioistuimen pyynnöstä muita avustuksia, joiden yhteydessä arvonlisävero oli korvattu samankaltaisten toimien kohdalla vuonna 2023, minkä seurauksena maksut olivat sääntöjenvastaisia; panee merkille Europolin vastauksen, jonka mukaan Europol ei enää pidä toiminta-avustusten arvonlisäveroa tukikelpoisena kustannuksena, millä varmistetaan varainhoitoasetuksen 2018/1046 noudattaminen;
2.	panee tyytyväisenä merkille, että vuonna 2023 Europol hyväksyi 107 856 toimintaa koskevaa rahoitusosuutta, tuki 3 155:tä toimintaa, perusti 27 operatiivista toimintaryhmää, toimitti 21 096 ensimmäisen linjan SIENA-vastausta ja lisäsi kansallisten viranomaisten, jäsenvaltioiden ja kolmansien osapuolien operatiivisia tietovalmiuksia;
3.	on tyytyväinen PERCI-järjestelmän (laittomaan verkkosisältöön liittyvä unionin alusta) onnistuneeseen käyttöönottoon ja erityisesti Euroopan tietosuojavaltuutetun suositusten täysimääräiseen täytäntöönpanoon; arvostaa tietosuojavaltuutetun ja Frontexin kanssa perustetun yhteisen työryhmän kanssa tehtävää tiivistä yhteistyötä, jossa pyritään toteuttamaan jatkotoimia tietosuojavaltuutetun suositusten mukaan liittyen Frontexin PeDRA‑ohjelmaan (henkilötietojen käsittely riskianalyysiä varten), ja toteaa, että tässä asiassa molemmilla virastoilla on vahva intressi suojella perusoikeuksia ja samalla edistää turvallisuutta;
4.	pyytää tekemään Europolin ja muiden oikeus- ja sisäasioiden virastojen välisestä yhteistyöstä täysin avointa ja varmistamaan sen vastuuvelvollisuuden EU:n avoimuussääntöjen sekä perusoikeuksien ja tietosuojavaatimusten mukaisesti;
5.	on tyytyväinen Europol-asetuksen[footnoteRef:11], sellaisena kuin se on muutettuna vuonna 2022, täytäntöönpanoon, erityisesti perusoikeusvastaavan nopeaan nimittämiseen tammikuussa 2023, ja toteaa tämän lujittaneen merkittävästi Europolin sitoutumista ihmisoikeuksiin operaatioissaan; [11:  Euroopan parlamentin ja neuvoston asetus (EU) 2016/794, annettu 11. toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 2016/794, 24.5.2016, ELI: http://data.europa.eu/eli/reg/2016/794/oj).] 

6.	panee huolestuneena merkille, että lapsia ja nuoria värvätään järjestäytyneen rikollisuuden piiriin yhä enemmän; korostaa selkeän ja kattavan strategian merkitystä tämän ilmiön ehkäisemisessä ja torjumisessa;
7.	on kiitollinen jatkuvasta ja arvokkaasta tuesta, jota Europol antaa Ukrainalle erityisesti osallistumalla yhteiseen tutkintaryhmään, joka keskittyy Ukrainassa väitteiden mukaan tehtyjen kaikkein vakavimpien kansainvälisten rikosten tutkintaan; panee tyytyväisenä merkille, että on perustettu operatiivinen toimintaryhmä, jonka tarkoituksena on tarjota kohdennettua tukea sotarikosten käynnissä olevalle tutkinnalle; toteaa tämän olevan osoitus Europolin keskeisestä asemasta kansainvälisessä oikeudessa ja vastuuvelvollisuudessa;
8.	panee lisäksi merkille puheenjohtaja Ursula von der Leyenin vuonna 2024 antamassaan julkilausumassa esittelemät komission toimet vahvemman ja turvallisemman Euroopan luomiseksi; kehottaa komissiota kaksinkertaistamaan Europolin henkilöstön ja tunnustamaan Europolin keskeisen aseman koko unionin turvallisuuden varmistamisessa ja sen varmistamisessa, että unioni kykenee vastaamaan uusiin uhkiin; korostaa vielä, että henkilöstön lisääminen parantaa entisestään Europolin kykyä tukea jäsenvaltioita vakavan järjestäytyneen rikollisuuden torjunnassa niin verkossa kuin sen ulkopuolella ja edistää siten kaikille kansalaisille turvallisemman ja suojatumman Euroopan luomista. 

</RepeatBlock-Dec>

